Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ περί του ορισμού της Πολιτιστικής Πρωτεύουσας της Ευρώπης 2005

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με την απόφαση 1419/1999/ΕΚ του Ευρωπαϊκού Κοινοβουλίου και του Συμβουλίου, της 25ης Μαΐου 1999, για τη θέσπιση κοινοτικής δράσης όσον αφορά την εκδήλωση "Πολιτιστική Πρωτεύουσα της Ευρώπης" για το διάστημα 2005 έως 2019, καθορίζεται η διαδικασία ορισμού της Πολιτιστικής Πρωτεύουσας της Ευρώπης από το 2005 και μετά. Η απόφαση αυτή εφαρμόζεται για πρώτη φορά, για τον ορισμό της Πολιτιστικής Πρωτεύουσας της Ευρώπης στην Ιρλανδία για το έτος 2005. Για κάθε έτος, από το 2005 έως το 2019, κάθε κράτος μέλος, με τη σειρά που προβλέπεται στο παράρτημα Ι της απόφασης 1419, έχει τη δυνατότητα να ορίσει υποψηφιότητα(-ες) για την εκδήλωση "Πολιτιστική Πρωτεύουσα της Ευρώπης. Σύμφωνα με το άρθρο 2 της απόφασης 1419, η προβλεπόμενη διαδικασία περιλαμβάνει τα ακόλουθα:

1) Το ενδιαφερόμενο κράτος μέλος κοινοποιεί στο Ευρωπαϊκό Κοινοβούλιο, το Συμβούλιο, την Επιτροπή και την Επιτροπή των Περιφερειών την υποψηφιότητα ή τις υποψηφιότητες, το αργότερο τέσσερα έτη πριν από την αναμενόμενη έναρξη της εκδήλωσης.

2) Η κριτική επιτροπή, αποτελούμενη από ανεξάρτητους εμπειρογνώμονες υποβάλλει έκθεση στο Ευρωπαϊκό Κοινοβούλιο, το Συμβούλιο και την Επιτροπή, βάσει των κριτηρίων όσον αφορά την ενέργεια.

3) Το Ευρωπαϊκό Κοινοβούλιο μπορεί να υποβάλει γνώμη για την ή τις υποψηφιότητες εντός τριών μηνών μετά από τη λήψη της έκθεσης.

4) Η Επιτροπή υποβάλει σύσταση στο Συμβούλιο. Η σύσταση συντάσσεται βάσει της έκθεσης της κριτικής επιτροπής και της γνώμης του Ευρωπαϊκού Κοινοβουλίου.

5) Το Συμβούλιο ορίζει επισήμως την Πολιτιστική Πρωτεύουσα της Ευρώπης.

Όπως προβλέπεται, η Ιρλανδία κοινοποίησε στα ευρωπαϊκά θεσμικά όργανα, έως το τέλος του 2000, την υποψηφιότητα τεσσάρων ιρλανδικών πόλεων: του Cork, του Galway, του Limerick και του Waterford. Η κριτική επιτροπή υπέβαλε την έκθεση αξιολόγησης το Σεπτέμβριο του 2001. Το Ευρωπαϊκό Κοινοβούλιο υπέβαλε γνώμη στις 11 Δεκεμβρίου 2001.

Στα συμπεράσματα της έκθεσής της, η κριτική επιτροπή τάσσεται υπέρ του ορισμού του Cork. Ταυτόχρονα, η κριτική επιτροπή εκφράζει επιφυλάξεις όσον αφορά ορισμένες πτυχές της πρότασης του Cork. Στην έκθεση υπογραμμίζεται ότι το Cork θα πρέπει να αναπτύξει περαιτέρω ορισμένους τομείς δράσης ώστε να πληροί τα κριτήρια που ορίζονται στην απόφαση 1419/1999, άρθρο 1 και παράρτημα II. Συγκεκριμένα, η κριτική επιτροπή επισημαίνει ότι απαιτούνται ορισμένες βελτιώσεις προκειμένου να επιτύχει μια εκδήλωση ευρωπαϊκής κλίμακας. Επίσης, η κριτική επιτροπή σημειώνει ότι πρέπει να επανεξεταστούν ορισμένες δράσεις και προτείνει να ζητηθεί από την πόλη του Cork, εφόσον επιλεγεί, να υποβάλει έκθεση προόδου στην οποία θα περιλαμβάνονται λεπτομέρειες για τις ενέργειες που αναλαμβάνονται από την πόλη όσον αφορά τις επιφυλάξεις της κριτικής επιτροπής.

Στη γνώμη του Ευρωπαϊκού Κοινοβουλίου υποστηρίζεται επίσης ο ορισμός της πόλης του Cork ως Πολιτιστικής Πρωτεύουσας της Ευρώπης για το έτος 2005. Επίσης, το Ευρωπαϊκό Κοινοβούλιο υπογραμμίζει στη γνώμη του ότι πρέπει να ληφθούν τα κατάλληλα μέτρα για την αύξηση της ευρωπαϊκής διάστασης της εκδήλωσης. Το Ευρωπαϊκό Κοινοβούλιο προτείνει την έναρξη διαλόγου με τις οργανωτικές αρχές που είναι αρμόδιες για την εκδήλωση, έτσι ώστε να εξασφαλιστεί μια πραγματική ευρωπαϊκή προστιθέμενη αξία.

Η Επιτροπή είναι της άποψης ότι οι παρατηρήσεις αυτές πρέπει να ληφθούν σοβαρά υπόψη, προκειμένου να ενισχυθεί η ευρωπαϊκή σπουδαιότητα της εκδήλωσης. Για το σκοπό αυτό, η Επιτροπή προτίθεται να διοργανώσει, από κοινού με τις αρχές του Cork, ακρόαση στην οποία θα συμμετάσχουν το Συμβούλιο και το Ευρωπαϊκό Κοινοβούλιο.

Επίσης, το Ευρωπαϊκό Κοινοβούλιο καλεί την Επιτροπή να εφαρμόσει το άρθρο 6 δεύτερη παράγραφο, σχετικά με την απαραίτητη τροποποίηση λόγω της μελλοντικής διεύρυνσης.

Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ περί του ορισμού της Πολιτιστικής Πρωτεύουσας της Ευρώπης 2005

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση αριθ. 1419/1999/ΕΚ του Ευρωπαϊκού Κοινοβουλίου και του Συμβουλίου, της 25ης Μαΐου 1999, για τη θέσπιση κοινοτικής δράσης όσον αφορά την εκδήλωση "Πολιτιστική Πρωτεύουσα της Ευρώπης" για το διάστημα 2005 έως 2019 [1],

[1] ΕΕ L 166 της 1.7.1999, σ. 1

την έκθεση της κριτικής επιτροπής που υποβλήθηκε στο Ευρωπαϊκό Κοινοβούλιο, το Συμβούλιο και την Επιτροπή στις 28 Σεπτεμβρίου 2001,

τη γνώμη του Ευρωπαϊκού Κοινοβουλίου της 11ης Δεκεμβρίου 2001,

Εκτιμώντας τα εξής:

Η πόλη που θα οριστεί πρέπει να λάβει τα απαραίτητα μέτρα για να εξασφαλίσει την αποτελεσματική εφαρμογή των άρθρων 1 και 5 της απόφασης 1419/1999/ΕΚ,

ΑΠΟΦΑΣΙΖΕΙ:

Άρθρο 1

Η πόλη του Cork ορίζεται Πολιτιστική Πρωτεύουσα της Ευρώπης για το έτος 2005.

Άρθρο 2

Η πόλη του Cork λαμβάνει όλα τα απαραίτητα μέτρα για να εξασφαλίσει την αποτελεσματική εφαρμογή των άρθρων 1 και 5 της απόφασης 1419/1999/ΕΚ.

Βρυξέλλες,

Για το Συμβούλιο

Ο Πρόεδρος